Når først man er blevet anholdt én gang, kan man lige så godt gå hele vejen og fordoble den statistik. Det kan have været tankerne for en mand fra Aalborg, da han var ude lørdag nat. Ved en rutinekontrol klokken 02.12 på Jyllandsgade i Aalborg bliver den 34-årige mand fra Aalborg stoppet af to betjente. De vælger at teste manden for euforiserende stoffer. Testen viser, at manden er påvirket, og han bliver derfor taget med på stationen. Det fortæller vagtchef ved Nordjyllands Politi, Poul Fastergaard. Det var klokken 02.12. Efter en kort tur på stationen bliver manden løsladt igen. Men kort efter er den gal igen. - Så går han ned og laver et indbrudsforsøg i en ejendom her på Jyllandsgade kl. 03.13, fortæller Poul Fastergaard. 61 minutter efter den første anholdelse er han altså igen i politiets varetægt. - Så nu ligger han herinde og får lov at sove den ud. Og når han så er vågen, så afhører vi ham omkring indbrudsforsøget, og så bliver han sendt hjem igen, fortæller vagtchefen.

Referat:
En mand fra Aalborg var flere gange på kant med loven lørdag nat.